A BIZOTTSÁG 1288/2004/EK RENDELETE
(2004. július 14.)
egyes adalékanyagok állandó engedélyezéséről és egy már engedélyezett takarmány-adalékanyag új felhasználásának ideiglenes engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1756/2002/EK rendelettel (1) módosított, a takarmány-adalékanyagokról szóló, 1970. november 23-i 70/524/EGK tanácsi rendeletre (2) és különösen annak 3. cikkére, 9d. cikkének (1) bekezdésére és 9e. cikkének (1) bekezdésére,
mivel:
(1)
A 70/524/EGK irányelv rendelkezik a Közösségben használatos adalékanyagok engedélyezéséről. A fenti irányelv C. mellékletének II. részében említett adalékanyagok bizonyos feltételek kielégítése esetén időbeli korlátozás nélkül engedélyezhetők.
(2)
A 2316/98/EK bizottsági rendelet (3) ideiglenesen engedélyezte az asztaxantinban gazdag Phaffia rhodozyma (ATCC 74219) lazac- és pisztrángszínező anyagot.
(3)
Új adatokat terjesztettek be az erre a színezőanyagra vonatkozó időbeli korlátozás nélküli engedélyezése iránti kérelem alátámasztására. A vizsgálat kimutatja, hogy az ilyen engedélyezésre a 70/524/EGK irányelvben előírt feltételek teljesültek.
(4)
Az Európai Élelmiszer-biztonsági Hatóságnak (EFSA) a takarmány-adalékanyagokkal és -termékekkel vagy -hatóanyagokkal foglalkozó tudományos testülete 2003. január 22-én kedvező véleményt bocsátott ki ezen adalékanyag hatékonyságáról, amikor az a lazac és pisztráng állatfajokban kerül felhasználásra. A 2004. április 1-jén elfogadott második véleményében az EFSA megállapította, hogy azon termékben az élesztő nem minősül élő szervezetnek, és az ezen rendelet I. mellékletében leírt feltételek szerinti használata esetén a környezetre nem jár semmilyen következménnyel.
(5)
Az 1436/98/EK bizottsági rendelet (4) első alkalommal, ideiglenesen engedélyezte a Saccharomyces cerevisiae (NCYC Sc 47) mikroorganizmus-készítmény használatát kocadisznók esetében.
(6)
Az 1436/98/EK bizottsági rendelet első alkalommal, ideiglenesen engedélyezte a Saccharomyces cerevisiae (CBS 493.94) mikroorganizmus-készítmény használatát borjak esetében, a 866/1999/EK bizottsági rendelet (5) pedig hízómarhák esetében.
(7)
A 866/1999/EK bizottsági rendelet első alkalommal, ideiglenesen engedélyezte az Enterococcus faecium (NCIMB 10415) mikroorganizmus-készítmény használatát borjak esetében.
(8)
A 2690/1999/EK bizottsági rendelet (6) első alkalommal, ideiglenesen engedélyezte az Enterococcus faecium (DSM 7134) és a Lactobacillus rhamnosus (DSM 7133) mikroorganizmus-készítmény használatát borjak esetében.
(9)
Új adatokat terjesztettek be az ezen mikroorganizmusokra vonatkozó időbeli korlátozás engedélyezése iránti kérelem alátámasztása céljából. A kérelmek vizsgálata azt mutatja, hogy az ilyen engedélyezésre vonatkozó, a 70/524/EGK irányelvben rögzített feltételek teljesültek.
(10)
Ennek megfelelően ezen adalékanyagok időbeli korlátozás nélküli használatát engedélyezni kell.
(11)
Ezenkívül a 70/524/EGK irányelv előírja egy már engedélyezett adalékanyag új felhasználásának átmeneti engedélyezését egy négy évet meg nem haladó időtartamra, meghatározott feltételek mellett.
(12)
Az 1411/1999/EK bizottsági rendelet (7) első alkalommal, ideiglenesen engedélyezte az Enterococcus faecium (DSM 10663/NCIMB 10415) mikroorganizmus-készítmény használatát malacok esetében, az 1636/1999/EK bizottsági rendelet (8) borjak és hízócsirke esetében, az 1801/2003/EK bizottsági rendelet (9) pedig hízópulyka esetében.
(13)
Új adatokat terjesztettek be az ezen adalékanyag kutyákra való kiterjesztésének engedélyezése iránti kérelem alátámasztása céljából. A vizsgálat azt mutatja, hogy az ilyen engedélyezésre a 70/524/EGK irányelvben előírt feltételek teljesültek.
(14)
Az EFSA 2004. április 15-én kedvező véleményt bocsátott ki az adalékanyag kutyafajok esetében történő felhasználásának biztonságáról, amennyiben az ezen rendelet II. mellékletében leírt feltételek szerint történik.
(15)
Ennek megfelelően az Enterococcus faecium használatát, a II. mellékletben meghatározottak szerint, egy négy évet nem meghaladó időtartamra engedélyezni kell.
(16)
A kérelmek vizsgálata azt mutatja, hogy bizonyos eljárások bevezetése szükséges, melyek védik a dolgozókat az ezen rendelet I. és II. mellékletében leírt adalékanyagoknak való kitettséggel szemben. Ilyen védelmet a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv (10) alkalmazása biztosít.
(17)
Az e rendeletben előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az I. mellékletben meghatározott „Színezőanyagok, beleértve a pigmenteket” és „Mikroorganizmusok” csoportba tartozó készítmények takarmány-adalékanyagokként történő alkalmazása a mellékletben rögzített feltételek szerint, időbeli korlátozás nélkül engedélyezésre kerül.
2. cikk
A II. mellékletben meghatározott „Mikroorganizmusok” csoportba tartozó készítmények takarmány-adalékanyagokként történő alkalmazása a mellékletben rögzített feltételek szerint, ideiglenesen engedélyezésre kerül.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 14-én.